România nu va trimite soldați în Ucraina, iar o decizie privind cedarea unei baterii de apărare Patriot în Ucraina – decizie pentru care ”nu există orizont de timp” – va fi luată în CSAT ”după ce se vor pronunța specialiștii”.
„Eu nu accept sub nicio formă ca România să rămână fără apărare antirachetă”, a spus miercuri președintele Iohannis, întrebat dacă subiectul a fost discutat cu președintele Zelenski în ultima convorbire telefonică a celor doi șefi de stat.
După ce a vizitat Parcul Naţional Piatra Craiului, președintele a organizat o conferință de presă la Zărnești. Întrebat despre posibilitatea ca România să cedeze Ucrainei o baterie Patriot, președintele a spus că nu crede că este cazul ca aceste chestiuni ”să fie discutate în spațiul public”.
„Nu este simplu. Să nu ne imaginăm că vorbim aici, nu ştiu, de o remorcă cu trei aparate. Este foarte complicat. Nemaivorbind de faptul că eu nu accept sub nicio formă ca România să rămână fără apărare antirachetă şi fără apărare antiaeriană. Despre asta vorbim: În măsura în care se cedează ceva, România trebuie să primească altceva. Altfel, nu se va face nimic”, a afirmat președintele.
Întrebat dacă ia în calcul ca România să trimită militari în Ucraina, așa cum sugerează alte state membre UE și NATO, șeful statului a răsăuns: „România nu va trimite combatanţi în Ucraina, este simplă discuţia şi cred că cu asta s-a şi terminat”.
***